Mbote, ngai Karina, nawuti na Torgau.
Mbala mosusu okanisi foto oyo uta na buku na yo ya istware.
Emonisi basoda ya Russie na ya Amerika bazali kopesana maboko na sanza ya minei 1945 na libongo ya ebale Elbe na Torgau.
Likambo oyo esalaki makelele na mokili mobimba na tango wana mpe ezali elembo ya suka ya Etumba ya Mibale ya Mokili Mobimba.
Ntango nazalaki mwana na RDA, nazalaki naino na libaku ya kokutana miso na miso na Joe Polowski mpe basoda ya kala
ya etumba mosusu, mpo ezalaki na bonkoko ya kokanisa bango.
Ngai moko nandimaka ete moto nyonso azali na lokumu ya bonzambe na kati na ye.
Yango wana, nayinaka bobomi mpe propagande ya nsɔni oyo etindaka biso tóyokana mabe.
Naboyi kokanga ngambo na parti moko te.
Mpo na bitumba nyonso, bana mpe batata bakufaka na ngambo nyonso mibale, kasi ata mokolo moko te baoyo babimisaka bitumba.
Bokutani na Ebale Elbe esalemaki eleki ata mbula 80 te, mpe sikoyo Ministre ya Défense
Pistorius azali lisusu kobeta ngoma ya etumba.
Alobaki, "Tosengeli kozala prêt mpo na etumba na mobu 2029."
Mpe nazali kowanga maloba ya Ministre ya kala Gabriel: "Tosengeli kotindela Putin elembo ya polele:
Tika etumba oyo – to soki te, tokoyela yo na yango."
Na yango, namitunaka: biso oyo, tozali banani mpenza?
Gabriel na Pistorius, solo mpenza te.
Eza na likoki mingi ete elobeli mobali na ngai mpe bana na ngai ya mibali.
Yango etungisaka ngai, mpo nayebi makambo ya etumba mpe ndenge esukaki na nzela ya
masolo ya bankoko na ngai mpe bandeko na ngai.
Talá mwa bandakisa:
Noko na ngai abengisamaki na mampinga ya Wehrmacht na mibu 17.
Na makasi, mpo asilisaki boyekoli na ye mpe alingaki kokamata moulí ya tata na ye.
Akufaki na mibu 19 na boombo ya Russie.
Mama na ngai azalaki ntango nyonso kokanisa, na kolela, ndenge atikaki ferme na mpisoli na miso mpe na bilamba ya basoda.
Bamonanaki lisusu te, mpe ayebaki ata esika bakundaki ye te.
Lokola mwana mwasi moke pene na suka ya etumba, ye moko afandaki na mabolo ya officier moko ya Russie.
Kombo na ye ezalaki Irene, mpe alingaki ye mingi mpenza mpo azalaki kokundola ye mwana na ye ya mwasi, Irena,
oyo atikaki na mboka, mpe azalaki na mposa na ye makasi.
Abosanaki ye na bolingo.
Na tango yango moko, yaya na ye ya mwasi (tante na ngai) amibombaki mikolo ebele na sima ya liboke ya nkoni na
likolo ya ndako, mpo na koboya basoda ya Armée Soviétique, baye basalaki bato ya mboka na bango viol ya nsomo.
Basoda bazalaki kokoba kozwa mabaya na liboke wana mpenza, nzokande ye azalaki komeka
kotya mabaya ya sika likolo, kowuta na sima.
Na mibu koleka ntuku mwambe, alobaki na ngai: "Wana nde nayekolaki kobondela!"
Mpe alimbolaki ngai mbeba ebele ya etumba oyo etalisamaki na bangambo nyonso na etumba, kozanga kotika ata moko.
Moyekoli ya filozofi ya Grèce, Antisthène, mbala mosusu azalaki na raison ntango akomaki: "Etumba
ebimisaka bato mabe ebele koleka baoyo ememaka."
Mama na ngai alobaki mpe na ngai ete likolo engɛngaki na langi ya motane tango babombaki Dresden, oyo libota na ye
bazalaki naino komona uta na mboka moko pembeni ya Torgau.
Tata na ngai akanisaki makelele ya masasi oyo ezalaki kobɛtama awa na Torgau mokolo na mokolo na ntongo.
Na Torgau, basoda ya Allemagne oyo baboyaki mitindo bazalaki kati na baye babomamaki.
Ezalaki mbala mosusu kati na 1943 na 1945, ntango Tribinale ya Basoda ya Reich elongolamaki na
Berlin mpo na kokende na Fort Zinna na Torgau.
Tata na ngai azalaki na mbula soki zomi na misato na ntango wana.
Koko na ngai ya mobali akɔtaki na Volkssturm kaka mpo na likama.
Ba Américains bakangaki ye mpe batindaki ye na Limburg an der Lahn.
Ntango azongaki, azalaki na kilo 54 mpe molai na ye ezalaki pene na metre 1,80.
Akutaki mwasi na ye, oyo atikaki lokola mwasi ya nsuki ya mosaka, akomaki na nsuki ya mpembe.
Ezali solo ete biso Ba-Allemagne toyekolaki na bitumba mibale ya mokili mobimba mpe ete ezalaki na lolenge moko ya
bonkoko ya kokanisa na Allemagne ya Esti ya kala, yango nde ezali kotinda sikoyo bato ya Torgau básala mpo na kimya.
Ata soki ezali lokola ndoto ya pamba mpe mbala mosusu esimbaki te na lisapo ya mokili, nalotaka ete mokolo
moko bitumba bikosila mpo biso bato toboyi kozala banguna.
Biso tozali libota moko ya bato, ebongiseli moko monene ya bomoto.
Mpe nabéngi bamama nyonso na mokili mobimba: bákata mikanda ya libiangi!
Nabéngi mibali nyonso na mokili mobimba: soki babandi lisusu kobeta ngoma ya etumba, bókende te!
Mbala mosusu okoki kokomela bango sikoyo mpo na koyebisa bango ete okomeka te.
Mpe nasɛngi bino moko na moko: bótika te bámatisa bino motema mpo na kotɛmɛla mabota mosusu!
Bóyoka te lokuta na propagande na bango, kasi bóyoka motema na bino!